Ռուփերթ Ֆրենդ

Ռուփերթ Ֆրենդ (անգլ.՝ Rupert Friend, հոկտեմբերի 1, 1981(1981-10-01), Քեմբրիջ, Անգլիա, Միացյալ Թագավորություն), բրիտանացի դերասան, ռեժիսոր, սցենարիստ և պրոդյուսեր։ Առավել հայտնի է «Հպարտություն և նախապաշարմունք», «Զոլավոր գիշերազգեստով տղան», «Երիտասարդ Վիկտորիան», «Հեթմեն» ֆիլմերում և «Հայրենիք» հեռուստասերիալում խաղացած դերերով («Էմմի» մրցանակի առաջադրում)։


== Կենսագրություն ==
Ռուփերթ Ֆրենդը ծնվել և մեծացել է Օքսֆորդշիր կոմսության Սթոունսֆիլդ գյուղում։ Սովորել է Վուդստոկի «Marlborough» դպրոցում, բայց ավելի ուշ տեղափոխվել է Օքսֆորդ, որպեսզի հաճախի հեղինակավոր «Cherwell» դպրոց և «d’Overbroeck’s» քոլեջ։ Դերասանական կրթություն Ֆրենդն ստացել է Լոնդոնում` Ուեբեր Դուգլասի դրամատիկական արվեստի ակադեմիայում, որտեղ իր ժամանակ ուսանել են այնպիսի դերասաններ, ինչպիսիք են Անջելա Լենսբերին, Հյու Բոնևիլը և Նատալի Դորմերը։
Սկզբնական շրջանում Ֆրենդը ցանկացել է դառնալ հնագետ և ճանապարհորդել ամբողջ աշխարհով՝ նայելով «Ինդիանա Ջոնսը և խաչակրաց վերջին արշավանքը» ֆիլմը։ Բայց հրաժարվել է գաղափարից՝ գիտակցելով մասնագիտության անշահավետությունը։ Դրա հետ մեկտեղ նա զբաղվել է դերասանական վարպետությամբ՝ ոգեշնչելով Հարիսոն Ֆորդի և Մառլոն Բրանդոյի աշխատանքներով։ Ռուփերթը առաջնելույթել է 2004 թվականին՝ նկարահանվելով «Ազատամիտը» կինոնկարում։ Այս ֆիլմում դերի համար նա առաջադրվել Է «British Independent Film Awards» մրցանակի՝ «Ամենախոստումնալից առաջնելույթող» անվանակարգում և, որպես «Նշանավոր նոր տաղանդ», ստացել է «Satellite Award» մրցանակը։ Մի քանի ֆիլմերում հանդես գալուց հետո, որտեղ հիմնականում խաղացել է երկրորդական պլանի դերեր, դերասանը հայտնվել է այնպիսի նշանավոր ֆիլմերում, ինչպիսիք են «Զոլավոր գիշերազգեստով տղան», «Շերին» (Միշել Պֆայֆերի հետ) և «Երիտասարդ Վիկտորիան» (Էմիլի Բլանտի հետ)։
2008 թվականին Ֆրենդը դերասան Թոմ Միսոնի հետ նկարահանել է կարճամետրաժ ֆիլմ՝ «Երկար ու տխուր սագա ինքնասպան եղած եղբայրների մասին», որի համար նրանք համատեղ գրել են սցենար, ինչպես նաև խաղացել են գլխավոր դերերը։ 2010 թվականի հունվարին Ֆրենդն առաջնելույթել է որպես թատրոնի դերասան՝ Դուգլաս Կարտեր Բինի «The Little Dog Laughed» պիեսում խաղալով Միտչելի դերը։
2010 թվականին Ֆրենդը բեմադրել և ստեղծել է ևս մեկ կարճամետրաժ ֆիլմ՝ «Սթիվ» անվանումով, որի համար նա արդեն ինքնուրույն է գրել սցենարը։ Ֆիլմում նկարահանվել են Քոլին Ֆերտը, Քիրա Նայթլին և Թոմ Միսոնը։ Կինոնկարի պրեմիերան կայացել է Լոնդոնի կինոփառատոնի շրջանակներում։
2012 թվականից սկսել է աշխատել նաև հեռուստատեսությունում՝ ստանալով դեր ամերիկյան «Հայրենիք» հեռուստասերիալում։ Սերիալում մասնակցելու համար Ֆրենդն առաջադրվել է «Էմմի» մրցանակի։
2015 թվականին դերասանին գլխավոր դերով կարելի է տեսնել «Հիթմեն» ֆիլմում, որը «Hitman» վիդեոխաղերի շարքի էկրանավորումն է։ 2017 թվականին Ֆրենդն Արմանդո Իանուչիի «Ստալինի մահը» սատիրական կատակերգությունում խաղացել է Իոսիֆ Ստալինի որդու՝ Վասիլիի դերը։
2018 թվականին թողարկվել է «Պարզ խնդրանք» ֆիլմը, որտեղ Ֆրենդը խաղացել է Բլեյկ Լայվլիի և Աննա Քենդրիկի հետ։ Միաժամանակ նույն տարում՝ Վենետիկի 75-րդ կինոփառատոնի պաշտոնական մրցույթի ժամանակ, կայացել է «Հավերժության շեմին» ֆիլմի պրեմիերան։ Կինոնկարում Ռուփերթ Ֆրենդը կերտել է Վինսենթ վան Գոգի եղբոր՝ Թեոդորուսի կերպարը։


== Անձնական կյանք ==
2005 թվականից հանդիպել է Քիրա Նայթլիի հետ, որի հետ ծանոթացել է «Հպարտություն և նախապաշարմունք» ֆիլմի նկարահանումների ժամանակ։ Զույգը բաժանվել է 2010 թվականի դեկտեմբերին, ինչը «The Sun» լրագրի հարցազրույցում հաստատել է Քիրա Նայթլիի հայրը։
2013 թվականից հանդիպել է Էյմի Մալինզի հետ։ Նրանց հարսանիքը տեղի է ունեցել 2016 թվականի մայիսի 1-ին։


== Ֆիլմագրություն ==


== Ծանոթագրություններ ==